Knivstukket 13-åring ligger fortsatt på sykehus
Jenta skulle opprinnelig ha blitt skrevet ut fredag, men sykehuset vil fortsatt ha henne innlagt. Hun kommer ikke til å bli avhørt før tidligst fredag neste uke, melder NRK. Avhøret skal skje med en dommer til stede. Ifølge Universitetssykehuset Nord-Norge (UNN) i Tromsø skal 13-åringen være på bedringens vei etter at hun ble innlagt med alvorlige skader etter knivstikkingen. Jenta ble stukket i magen med kniv av den 61 år gamle gjerningsmannen og påført et 7 centimeter dypt kutt. Knivstikkingen skjedde på Borkenes kirkegård da jenta var på vei til Borkenes skole i Kvæfjord kommune mandag morgen. Også gjerningsmannen skal avhøres til uka. Mannen ble tirsdag varetektsfengslet i fire uker fordi politiet mener det er fare for at han kan komme til å knivstikke andre. Den siktede samtykket til fengslingen. Han hevder han ikke vet hvorfor han knivstakk jenta.
Den 13 år gamle jenta som ble knivstukket på vei til skolen mandag, vil fortsatt være innlagt på sykehus i flere dager. Verken jenta eller gjerningsmannen er avhørt ennå.